P R O C E S - V E R B A L

Încheiat astăzi 31.05.2022, în şedinţa ordinară a Consiliului Local al comunei Vădeni, județul Brăila la care participă un număr de treisprezece consilieri din totalul de treisprezece.

La şedinţă participă de drept dna Coman Stanca – primarul comunei și dra Mustaţă Lenuţa – secretarul general al comunei.

De asemenea, participă și dna Ghelase Ștefana – inspector compartimentul financiar – contabil.

Secretarul general informează că mandatul de președinte de ședință al dnei Avârvărei Elena a ajuns la final și solicită propuneri pentru un nou președinte.

Dl Mărăndoiu Ionel propune pe dna Gheorghe Nica pentru un mandat de 3 luni, propunere votată în unanimitate.

Dra Mustaţă Lenuţa supune aprobării procesul – verbal de la şedinţa anterioară.

Nefiind obiecţiuni, procesul – verbal este aprobat cu unanimitate de voturi.

Președintele de ședință prezintă ordinea de zi:

1. *Proiect de hotărâre* privind alegerea președintelui de ședință pentru lunile mai – iulie 2022 *– inițiator primar;*

2. *Proiect de hotărâre* privind aprobarea execuției bugetului de venituri și cheltuieli pentru trimestrul I al anului 2022 *– inițiator primar;*

3. *Proiect de hotărâre* privind însușirea Inventarului bunurilor aparținând sistemului public de alimentare cu apă și de canalizare, aprobarea apartenenței la domeniul public al comunei a bunurilor de retur inventariate, precum și aprobarea trecerii în domeniul public al comunei Vădeni a unor bunuri de retur aferente sistemului public de alimentare cu apă *– inițiator primar;*

4. *Proiect de hotărâre* privind însușirea RAPORTULUI DE REEVALUARE a activelor teren și construcții din domeniul public și privat aflate în proprietatea comunei Vădeni, județul Brăila *– inițiator primar;*

5. *Proiect de hotărâre* privind modificarea Organigramei şi a Statului de funcţii ale Primăriei comunei Vădeni, judeţul Brăila *– inițiator primar;*

6. *Alte probleme.*

 Preşedintele de şedinţă supune la vot ordinea de zi, care se aprobă în unanimitate de voturi.

 Se trece la **punctul doi** din ordinea de zi (punctul unu – alegerea președintelui de ședință – a fost realizat): *Proiect de hotărâre* privind aprobarea execuției bugetului de venituri și cheltuieli pentru trimestrul I al anului 2022 *– inițiator primar.*

Preşedintele de şedinţă prezintă proiectul de hotărâre cu materialele anexate și invită la dezbateri.

 -dna Ghelase Ștefana – prezintă raportul de specialitate, precizând că discutăm despre execuția bugetară de la 30.03.2022, astfel:

-total venituri încasate – 4.458.493 lei;

-total plăți efectuate – 2.449.531 lei;

-excedent – 2.008.962 lei, defalcarea pe venituri și cheltuieli regăsindu-se detaliată în raport.

 De asemenea, și la activitățile finanțate din venituri proprii (salubritate) am înregistrat un excedent de 92.509 lei, această sumă explicându-se prin încasările mai mari în primul trimestru al anului.

 Nu sunt dezbateri şi se supune la vot proiectul care se aprobă cu unanimitate de voturi.

 Se trece la **punctul trei** din ordinea de zi: *Proiect de hotărâre* privind însușirea Inventarului bunurilor aparținând sistemului public de alimentare cu apă și de canalizare, aprobarea apartenenței la domeniul public al comunei a bunurilor de retur inventariate, precum și aprobarea trecerii în domeniul public al comunei Vădeni a unor bunuri de retur aferente sistemului public de alimentare cu apă *– inițiator primar.*

 Preşedintele de şedinţă prezintă proiectul de hotărâre și dă cuvântul dnei Ghelase Ștefana care expune raportul de specialitate, precizând că fișele de inventar au fost întocmite de comisii mixte de la Primărie și de la CUP Dunărea.

 Sistemele de alimentare cu apă și de canalizare sunt în patrimoniul comunei, dar gestiunea lor este dată către CUP Dunărea.

 Nu sunt dezbateri şi se supune la vot proiectul care se aprobă cu unanimitate de voturi.

 Se trece la **punctul patru** din ordinea de zi: *Proiect de hotărâre* privind însușirea Raportului de reevaluare a activelor teren și construcții din domeniul public și privat aflate în proprietatea comunei Vădeni, județul Brăila -*inițiator primar.*

 Preşedintele de şedinţă prezintă proiectul de hotărâre și dă cuvântul dnei Ghelase Ștefana care expune raportul de specialitate, precizând că, în urma reevaluării, valorile terenurilor au crescut, la clădiri diferențele fiind mai mici, la unele a scăzut valoarea, la altele s-a majorat.

 Nu sunt dezbateri şi se supune la vot proiectul care se aprobă cu unanimitate de voturi.

Se trece la **punctul cinci** din ordinea de zi: *Proiect de hotărâre* privind modificarea Organigramei şi a Statului de funcţii ale Primăriei comunei Vădeni, judeţul Brăila – *inițiator primar.*

Preşedintele de şedinţă prezintă proiectul de hotărâre și dă cuvântul drei Mustață Lenuța care detaliază materialele anexate, precizând:

-în cazul funcțiilor publice nu se propune nici o modificare;

-compartimentul Pază comunală se desființează, comuna având sistem de supraveghere video în toate cele 3 sate componente, paza prin patrulare nemaifiind folosită de mult timp;

-posturile de paznic vor fi transformate în posturi de îngrijitori, având în principal atribuții de întreținere și curățenie spații verzi din comună, parcuri și la celelalte imobile din domeniul public. De asemenea, și șoferul va avea atribuții de operator curățenie, ca șofer având foarte puțină activitate.

Postul de guard a fost și el transformat în îngrijitor, acesta fiind scopul lui, de fapt, dintotdeauna.

-dna primar – având în vedere că am realizat parcuri de agrement, stadion, avem Cămin cultural, Casă memorială, Sală de evenimente, este imperios necesar să avem îngrijitori angajați. Este mare nevoie de întreținere și curățenie la aceste obiective și e singura soluție pe care o avem, mutarea persoanelor în noul compartiment de Deservire, urmând să se facă cu acordul lor scris.

-dna Axente Florica - consilier local – acești angajați vor avea grijă doar de parcul din centrul localității Vădeni?

-dna primar – nu, vor avea de întreținut toate obiectivele din domeniul public din toate localitățile componente.

-dna Gheorghe Nica – consilier local – în Pietroiu sunt deșeuri aruncate pe toate străzile. Vin copiii de la Școală și aruncă ambalajele de la alimente direct pe stradă, la fel și adulții procedează. Nu sunt coșuri de gunoi stradale, nu putem să-i acuzăm că nu aruncă gunoiul la coș.

-dna primar – putem să instalăm și coșuri de gunoi pe stâlpi, dacă se consideră că este necesar. Totuși, educația ar trebui să fie cea care îi împiedică să arunce gunoiul la întâmplare.

-dna Ghelase Ștefana – inspector – sunt peste 500 de stâlpi de iluminat în comună. Cineva ar trebui să fie responsabil și cu golirea coșurilor și cu supravegherea lor, altfel existând riscul distrugerii și cheltuiala nu se justifică.

-dna Dănăilă Liliana – consilier local – este bine să instalăm coșuri de gunoi doar în locurile aglomerate, în stațiile de autobuz, în dreptul școlilor și magazinelor. În parcuri există deja.

 Nu mai sunt dezbateri şi se supune la vot proiectul care se aprobă cu unanimitate de voturi.

 Se trece la **punctul șase** din ordinea de zi: *Alte probleme.*

 Nu sunt alte probleme şi dna Gheorghe Nica, preşedintele de şedinţă, declară încheiate lucrările şedinţei.

 Drept pentru care s-a întocmit prezentul proces-verbal.

 PREŞEDINTE DE ŞEDINȚĂ, SECRETAR GENERAL,

 Nica GHEORGHE Lenuța MUSTAȚĂ